Diari Oficial de la Generalitat Valenciana


Sumari del DOGV 6811, del 05-07-2012 (2012/6578)

RESOLUCIÓ de 2 de juliol de 2012, de la directora general del Secretariat del Consell i Relacions amb Les Corts, de la Conselleria de Presidència, per la qual es disposa la publicació del conveni marc entre la Agència Valenciana de Mobilitat, Ferrocarrils de la Generalitat Valenciana, i la Universitat Politècnica de València per a l'establiment d'accions que faciliten la mobilitat al campus de Vera de l'esmentada universitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6811

Data del DOGV
:   05-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/6578


Data del document
:   02-07-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 2 de juliol de 2012, de la directora general del Secretariat del Consell i Relacions amb Les Corts, de la Conselleria de Presidència, per la qual es disposa la publicació del conveni marc entre la Agència Valenciana de Mobilitat, Ferrocarrils de la Generalitat Valenciana, i la Universitat Politècnica de València per a l'establiment d'accions que faciliten la mobilitat al campus de Vera de l'esmentada universitat. [2012/6578]  
L'Agència Valenciana de Mobilitat, Ferrocarrils de la Generalitat Valenciana, i la Universitat Politècnica de València han subscrit, després de la tramitació prèvia reglamentària, el 27 de juny de 2012, el conveni marc per a l'establiment d'accions que faciliten la mobilitat al campus de Vera de l'esmentada universitat.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 522/2012, i que figura com a annex d'esta resolució.  
  
Valencia, 2 de juliol de 2012. La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni marc entre l'Agència Valenciana de Mobilitat, Ferrocarrils de la Generalitat Valenciana, i la Universitat Politècnica de València per a l'establiment d'accions que faciliten la mobilitat en el campus de Vera de la UPV  
  
València, 27 de juny de 2012  
  
Reunits  
D'una part, Isabel Bonig Trigueros, presidenta del Consell d'Administració de l'Agència Valenciana de Mobilitat (aVM) i de Ferrocarrils de la Generalitat Valenciana (FGV), i consellera d'Infraestructures, Territori i Medi Ambient, fent ús de les atribucions conferides per l'article 15.1 dels estatuts de l'aVM, aprovats per Acord del Consell de 5 d'octubre de 2001 i per l'article 7.4 dels estatuts d'FGV.  
  
D'una altra, Juan Juliá Igual, rector de la Universitat Politècnica de València (UPV), nomenat pel Decret 52/2009, de 3 d'abril, del Consell de la Generalitat, i en virtut de les atribucions que li conferix l'article 53.d dels Estatuts de la UPV, aprovats pel Decret 182/2011, de 25 de novembre, del Consell.  
Les parts intervenen en nom i representació de les seues respectives entitats, en exercici de les competències que els estan atribuïdes i es reconeixen mútuament i recíprocament legitimitat i capacitat suficient per a obligar-se per mitjà del present conveni en els termes que este conté i, a este efecte,  
Exposen  
1. Que l'Agència Valenciana de Mobilitat (aVM) és l'organisme públic adscrit a la conselleria competent en matèria de transports que exercix les competències en matèria transports de viatgers de la Generalitat segons el que disposa l'article 4 de la Llei 6/2011, d'1 d'abril, de la Generalitat, de Mobilitat de la Comunitat Valenciana.  
2. Que eixe mateix article atribuïx a l'aVM la realització de totes aquelles accions en relació amb la promoció i difusió de la mobilitat equilibrada i de la potenciació dels desplaçaments no motoritzats i del transport públic que desenrotlle la Generalitat.   
3. Que Ferrocarrils de la Generalitat Valenciana (FGV) és l'empresa pública adscrita a la Conselleria d'Infraestructures, Territori i Medi Ambient que explota els servicis de Metrovalencia i dóna servici a la comunitat universitària de la UPV per al trasllat fins a esta.  
  
4. Que la UPV té en el campus de Vera el principal centre d'exercici de les seues activitats, té una població universitària (entre alumnes, professors i personal d'administració i servicis) d'aproximadament 40.000 persones, la qual cosa fa d'este punt un dels majors focus d'atracció de viatges de l'àrea metropolitana. Així, en un dia lectiu mitjà es produïxen més de 97.000 desplaçaments amb origen o destí la UPV. El vehicle privat és el mitjà de desplaçament més utilitzat, atés que representa el 47% del total de viatges.  
5. Que les parts estan interessades a col·laborar a fi de promoure un canvi modal cap al transport públic. En este sentit, la política d'informació i atenció a l'usuari exercixen un paper fonamental en la captació d'usuaris d'este mode de transport i canalitzar possibles actuacions dinamitzadores d'un canvi cap a patrons més equilibrats de mobilitat.  
  
Per tot el que s'ha exposat anteriorment, les parts formalitzen el present conveni de col·laboració d'acord amb les següents:  
  
Clàusules  
Primera. Objecte  
El present conveni té com a objecte l'establiment d'accions conjuntes entre les parts per les quals s'atenguen les necessitats d'informació sobre transport públic de la comunitat universitària de la UPV i amb l'objectiu final d'impulsar un canvi en els seus hàbits de mobilitat i dirigir-los cap a modes de transport sostenibles.  
Segona. Actuacions a realitzar  
A fi de satisfer els objectius definits en la clàusula anterior, ambdós parts es comprometen, en la mesura dels mitjans de què puguen disposar, i d'acord amb les normes de cada institució, a:  
a) Canalitzar possibles actuacions dinamitzadores d'un canvi cap a patrons més equilibrats de mobilitat en l'àmbit de la UPV.  
b) Assessorament mutu en qüestions relacionades amb la mobilitat.  
c) Afavorir les vies que consideren convenients perquè la comunitat universitària de la UPV puga rebre informació sobre l'oferta de transport públic en la Comunitat Valenciana en general i de l'àrea de València en particular.  
d) Totes les altres que es consideren d'interés mutu, dins de les disponibilitats de les parts i de les activitats que constituïxen l'objecte del present conveni.  
Tercera. Vigència  
El present conveni serà efectiu des de la data de la seua firma i tindrà caràcter indefinit. No obstant això, podrà ser denunciat per qualsevol de les parts firmants i es donarà un avís a l'altra en el període dels tres mesos anteriors a la data en què la part denunciant desitge cessar la seua participació.  
Quarta. Comissió de seguiment  
Als efectes d'efectuar un seguiment de les accions a desenrotllar així com de prendre, si és el cas, les accions que a la vista de la dita monitorització s'estimen pertinents, es crea una comissió de seguiment del conveni composta per un representant de l'aVM, un d'FGV i un altre de la UPV.  
Quinta. Règim Jurídic  
El present conveni es regix per les seues clàusules, així com per les normes administratives especials que, si és el cas, se li apliquen, i es troba exclòs de l'àmbit d'aplicació del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic, en virtut del que establix l'article 4.1.d del dit text legal i sense perjuí que, amb caràcter supletori, puguen aplicar-se els principis d'eixa llei per a la resolució de dubtes o llacunes que pogueren presentar-se.  
Sexta. Modificació  
Les parts podran modificar el present conveni marc en qualsevol moment per acord exprés de les parts firmants.  
Sèptima. Discrepàncies  
Les parts es comprometen a resoldre de manera amistosa, en el si de la comissió de seguiment, qualsevol desacord que poguera sorgir en el desplegament del present conveni, entenent que abans s'aplicaran els criteris de bona fe i voluntat d'arribar a acords.  
  
En cas de conflicte, les parts se sotmeten als jutjats i tribunals de la ciutat de València, amb renúncia al fur propi.  
I en prova de conformitat de tot el que antecedix, firmen el present conveni per quadruplicat exemplar, i a un sol efecte, en el lloc i la data indicats en l'encapçalament.  
  
Per l'aVM i per FGV: Isabel Bonig Trigueros.  
Per la UPV: Juan Juliá Igual.